CELEX: 62020CJ0076
Προδικαστική παραπομπή
Κοινό δασμολόγιο
Δασμολογική κατάταξη
Συνδυασμένη Ονοματολογία
Εμπορεύματα αποτελούμενα από διάφορες ύλες
Φυτικές ίνες
Ρητίνη μελαμίνης
Κλάσεις 3924 και 4419
Εμπορεύματα περιγραφόμενα ως “κύπελλα από μπαμπού”

Η αίτηση προδικαστικής αποφάσεως αφορά την ερμηνεία της Συνδυασμένης Ονοματολογίας που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (
ΕΕ 1987, L 256, σ. 1
), όπως τροποποιήθηκε με τον εκτελεστικό κανονισμό (ΕΕ) 2016/1821 της Επιτροπής, της 6ης Οκτωβρίου 2016 (
ΕΕ 2016, L 294, σ. 1
) (στο εξής: ΣΟ), ειδικότερα δε των κλάσεων 3924 και 4419 της ονοματολογίας αυτής, καθώς και του κανόνα 3 των γενικών κανόνων για την ερμηνεία της (στο εξής: γενικοί κανόνες για την ερμηνεία της ΣΟ).
Η αίτηση αυτή υποβλήθηκε στο πλαίσιο ένδικης διαφοράς μεταξύ της «BalevBio» EOOD και της Teritorialna direktsia Severna morska, Agentsia «Mitnitsi» (περιφερειακής διεύθυνσης «Βόρειας ακτής» της τελωνειακής υπηρεσίας, Βουλγαρία), σχετικά με την απόφαση της τελευταίας περί επιβολής χρηματικής κύρωσης στην BalevBio, δεδομένου ότι η περιφερειακή διεύθυνση «Βόρειας ακτής» της τελωνειακής υπηρεσίας έκρινε ότι η δασμολογική κατάταξη, στη ΣΟ, εμπορευμάτων που περιγράφονταν στις σχετικές τελωνειακές διασαφήσεις ως «κύπελλα από μπαμπού» ήταν εσφαλμένη.
Το νομικό πλαίσιο
Το ΕΣ
Το εναρμονισμένο σύστημα περιγραφής και κωδικοποίησης των εμπορευμάτων (στο εξής: ΕΣ) καταρτίστηκε από το Συμβούλιο Τελωνειακής Συνεργασίας, νυν Παγκόσμιος Οργανισμός Τελωνείων (ΠΟΤ), το οποίο συστάθηκε με τη Σύμβαση για την ίδρυση Συμβουλίου Τελωνειακής Συνεργασίας, που συνήφθη στις Βρυξέλλες στις 15 Δεκεμβρίου 1950. Το ΕΣ θεσπίστηκε με τη Διεθνή Σύμβαση για το εναρμονισμένο σύστημα περιγραφής και κωδικοποίησης των εμπορευμάτων, η οποία συνήφθη στις Βρυξέλλες στις 14 Ιουνίου 1983 [
Recueil des traités des Nations unies
, τόμος 1503, σ. 4, αριθ. 25910 (1988)] και εγκρίθηκε, μαζί με το τροποποιητικό της πρωτόκολλο της 24ης Ιουνίου 1986, εξ ονόματος της Ευρωπαϊκής Οικονομικής Κοινότητας, με την απόφαση 87/369/ΕΟΚ του Συμβουλίου, της 7ης Απριλίου 1987 (
ΕΕ 1987, L 198, σ. 1
) (στο εξής: Σύμβαση για το ΕΣ).
Ο ΠΟΤ εγκρίνει, υπό τις προϋποθέσεις του άρθρου 8 της Σύμβασης για το ΕΣ, τις επεξηγηματικές σημειώσεις και τις γνωμοδοτήσεις περί δασμολογικής κατάταξης που εκδίδει η επιτροπή του ΕΣ, η οποία συστάθηκε με το άρθρο 6 της σύμβασης αυτής.
Δυνάμει του άρθρου 3, παράγραφος 1, στοιχείο αʹ, της Σύμβασης για το ΕΣ, κάθε συμβαλλόμενο μέρος αναλαμβάνει την υποχρέωση να προσαρμόσει την ονοματολογία του δασμολογίου του και των στατιστικών του με το ΕΣ, πρώτον, χρησιμοποιώντας όλες τις κλάσεις και διακρίσεις του ΕΣ χωρίς προσθέσεις ή τροποποιήσεις, καθώς και τους σχετικούς αριθμητικούς κώδικες, δεύτερον, εφαρμόζοντας τους «γενικούς κανόνες για την ερμηνεία του ΕΣ», καθώς και όλες τις σημειώσεις των τμημάτων, των κεφαλαίων και των διακρίσεων χωρίς να τροποποιεί το πεδίο εφαρμογής τους, και, τρίτον, ακολουθώντας την αρίθμηση του ΕΣ.
Η κατάταξη των εμπορευμάτων στη ΣΟ πραγματοποιείται σύμφωνα με τις αρχές που προβλέπουν οι «γενικοί κανόνες για την ερμηνεία του ΕΣ».
Ο κανόνας 3 των «γενικών κανόνων για την ερμηνεία του ΕΣ» προβλέπει τα ακόλουθα:
«Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σ’ εφαρμογή του κανόνα 2 β), ή σε κάθε άλλη περίπτωση, η κατάταξη γίνεται σύμφωνα με τα παρακάτω:
α)
Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν κάθε μία ένα μόνο τμήμα των υλών που αποτελούν ένα αναμειγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες, έστω και αν μία από αυτές δίνει μία περισσότερο ακριβή ή περισσότερο πλήρη περιγραφή.
β)
Τα αναμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3 α), κατατάσσονται σύμφωνα με την ύλη ή το είδος που δίνει σ’ αυτά τον ουσιώδη τους χαρακτήρα, όταν είναι δυνατός αυτός ο καθορισμός.
γ)
Στις περιπτώσεις που η κατάταξη του εμπορεύματος δεν μπορεί να γίνει σύμφωνα με τους κανόνες 3 α) ή 3 β), τότε αυτό κατατάσσεται στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη.»
Η επεξηγηματική σημείωση σχετικά με τον κανόνα 3, στοιχείο βʹ, των «γενικών κανόνων για την ερμηνεία του ΕΣ» ορίζει τα εξής:
«VI) Η δεύτερη αυτή μέθοδος κατατάξεως αφορά μόνον:
1)
αναμεμειγμένα προϊόντα·
2)
τεχνουργήματα και είδη αποτελούμενα από διάφορες ύλες:
[…]
VIII) Το γνώρισμα που προσδίδει σε ένα εμπόρευμα τον ουσιώδη χαρακτήρα του διαφέρει ανάλογα με το είδος του εμπορεύματος. Παραδείγματος χάριν, ο ουσιώδης χαρακτήρας ενός εμπορεύματος μπορεί να προκύπτει από τη φύση της συστατικής του ύλης ή των συστατικών μερών του, από τον όγκο τους, την ποσότητά τους, το βάρος τους, την αξία τους ή τη σπουδαιότητα μιας από τις συστατικές ύλες για τη χρησιμοποίηση του εμπορεύματος.
[…]»
Το τμήμα VII του ΕΣ, με τίτλο «Πλαστικές ύλες και τεχνουργήματα από αυτές τις ύλες. Καουτσούκ και τεχνουργήματα από καουτσούκ», περιλαμβάνει, μεταξύ άλλων, το κεφάλαιο 39 του ΕΣ, με τίτλο «Πλαστικές ύλες και τεχνουργήματα από αυτές τις ύλες».
Η κλάση 3924 του ΕΣ, με τίτλο «Πιατικά, άλλα είδη νοικοκυριού ή οικιακής οικονομίας και είδη υγιεινής ή καλλωπισμού, από πλαστικές ύλες», περιλαμβάνει τις ακόλουθες διακρίσεις:
«3924.10 – Πιατικά και άλλα είδη για το σερβίρισμα στο τραπέζι ή την κουζίνα
3924.90 – Άλλα».
Οι γενικές παρατηρήσεις που περιλαμβάνονται στις επεξηγηματικές σημειώσεις σχετικά με το κεφάλαιο 39 του ΕΣ αναφέρουν, μεταξύ άλλων, τα εξής:
«Αρχικές μορφές
Οι κλάσεις 39.01 έως 39.14 καλύπτουν μόνον τα προϊόντα σε αρχικές μορφές. Ο όρος
αρχικές μορφές
[…] εφαρμόζεται μόνο στις ύλες που παρουσιάζονται με τις ακόλουθες μορφές:
1)
Σε μορφή υγρού ή πάστας. […] Εκτός από τις ουσίες που απαιτούνται για την επεξεργασία (όπως σκληρυντικά […] ή άλλες αντιδρώσες ουσίες και επιταχυντές), τα εν λόγω υγρά ή οι εν λόγω πάστες μπορούν να περιέχουν και άλλες ύλες όπως πλαστικοποιητές, σταθεροποιητές, πληρωτικά υλικά και χρωστικές ουσίες που προορίζονται κυρίως να προσδώσουν στο τελικό προϊόν ιδιαίτερες φυσικές ιδιότητες ή άλλα επιθυμητά χαρακτηριστικά. […]
2)
Σε μορφή κόκκων, νιφάδων, θρόμβων ή σκόνης. Με τις διάφορες αυτές μορφές, τα εν λόγω προϊόντα μπορούν να χρησιμοποιηθούν για τη χύτευση, για την παραγωγή βερνικιών, κολλών κ.λπ. […] Τα προϊόντα αυτά μπορούν, επιπλέον, να περιέχουν πληρωτικά υλικά (ξυλάλευρο, κυτταρίνη, υφαντικές ύλες, ορυκτές ουσίες, άμυλα κ.λπ.) […].»
Κατά την επεξηγηματική σημείωση σχετικά με την κλάση 3924 του ΕΣ:
«Η κλάση αυτή καλύπτει τα ακόλουθα είδη από πλαστικές ύλες:
A)
Μεταξύ των πιατικών και των παρόμοιων ειδών, για το σερβίρισμα στο τραπέζι: σερβίτσια τσαγιού και καφέ, πιάτα, σουπιέρες, σαλατιέρες, πιατέλες και δίσκους κάθε είδους, καφετιέρες, τσαγιέρες, ποτήρια, δοχεία για ζάχαρη, φλιτζάνια, σαλτσιέρες, ραβιέρες, φρουτιέρες, κάνιστρα και καλάθια (για ψωμί, φρούτα κ.λπ.), βουτυριέρες, ελαιοδοχεία, αλατιέρες, δοχεία για μουστάρδα, αυγοθήκες, υποθέματα πιάτων, θήκες μαχαιριών, κρίκους για πετσέτες, μαχαίρια, πιρούνια και κουτάλια.
[…]
Καλύπτει επίσης τα κύπελλα χωρίς λαβή για το σερβίρισμα στο τραπέζι και τον καλλωπισμό τα οποία δεν συνιστούν περιέκτες για τη συσκευασία και τη μεταφορά, έστω και αν ενίοτε χρησιμοποιούνται για τους σκοπούς αυτούς. […]»
Το τμήμα IX του ΕΣ, με τίτλο «Ξυλεία, ξυλοκάρβουνα και τεχνουργήματα από ξύλο. Φελλός και τεχνουργήματα από φελλό. Τεχνουργήματα σπαρτοπλεκτικής ή καλαθοποιίας», περιλαμβάνει, μεταξύ άλλων, το κεφάλαιο 44, με τίτλο «Ξυλεία, ξυλοκάρβουνα και τεχνουργήματα από ξύλο».
Οι επεξηγηματικές σημειώσεις σχετικά με το κεφάλαιο 44 του ΕΣ αναφέρουν, μεταξύ άλλων, τα εξής:
«[…]
3. Για την εφαρμογή των κλάσεων 44.14 μέχρι 44.21, τα είδη από πλάκες-διαφράγματα από μικρά τεμάχια ή παρόμοιες πλάκες-διαφράγματα, από πλάκες-διαφράγματα από ίνες, από ξυλεία σε απανωτά φύλλα ή από ξυλεία με την ονομασία “πυκνωμένη”, εξομοιώνονται με τα αντίστοιχα είδη από ξύλο.
[…]
6. Υπό την επιφύλαξη του Σημείου 1 παραπάνω και εκτός αντίθετης υπόδειξης, ο όρος ξυλεία στην περιγραφή οποιασδήποτε κλάσεως του Κεφαλαίου αυτού περιλαμβάνει και το μπαμπού καθώς και άλλα ξυλώδους φύσεως υλικά.
[…]»
Οι γενικές παρατηρήσεις που περιλαμβάνονται στις επεξηγηματικές σημειώσεις σχετικά με το κεφάλαιο 44 του ΕΣ αναφέρουν τα εξής:
«Το παρόν Κεφάλαιο καλύπτει την ακατέργαστη ξυλεία, τα ημικατεργασμένα προϊόντα από ξύλο και, γενικώς, τα τεχνουργήματα από αυτές τις ύλες.
Τα εν λόγω προϊόντα μπορούν να ομαδοποιηθούν στις ακόλουθες κατηγορίες:
[…]
3) Πλάκες-διαφράγματα από μικρά τεμάχια και παρόμοιες πλάκες-διαφράγματα, πλάκες-διαφράγματα από ίνες, ξυλεία σε απανωτά φύλλα, πυκνωμένη ξυλεία (κλάσεις 44.10 έως 44.13).
4) Τεχνουργήματα από ξύλο, με εξαίρεση τα είδη που μνημονεύονται στη Σημείωση 1 του παρόντος Κεφαλαίου και για τα οποία, όπως και για ορισμένα άλλα, γίνεται λόγος κατωτέρω στις διάφορες επεξηγηματικές σημειώσεις (κλάσεις 44.14 έως 44.21).
[…]
Τα είδη που αφορούν οι κλάσεις 44.14 έως 44.21 μπορούν να αποτελούνται τόσο από φυσικό ξύλο όσο και από πλάκες-διαφράγματα από μικρά τεμάχια ή παρόμοιες πλάκες-διαφράγματα, από πλάκες-διαφράγματα από ίνες, από ξυλεία σε απανωτά φύλλα ή από πυκνωμένη ξυλεία (βλ. τη Σημείωση 3 του παρόντος Κεφαλαίου).
[…]
Ωστόσο, τα προϊόντα όπως το μπαμπού σε μορφή πλακιδίων ή μικρών τεμαχίων (που χρησιμοποιούνται για την παρασκευή πλακών-διαφραγμάτων από μικρά τεμάχια, πλακών-διαφραγμάτων από ίνες ή πολτού κυτταρίνης) και τα είδη από μπαμπού ή από άλλες ξυλώδεις ύλες που δεν είναι ούτε τεχνουργήματα καλαθοποιίας, ούτε έπιπλα, ούτε άλλα είδη τα οποία μνημονεύονται ειδικά αλλού, κατατάσσονται στο παρόν Κεφάλαιο με τα αντίστοιχα προϊόντα, τεχνουργήματα ή είδη από ξύλο, εκτός αντιθέτων διατάξεων (παραδείγματος χάρη, στην περίπτωση των κλάσεων 44.10 και 44.11) (βλ. τη Σημείωση 6 του παρόντος Κεφαλαίου).»
Κατά την επεξηγηματική σημείωση σχετικά με την κλάση 4410 του ΕΣ:
«[…]
Οι πλάκες-διαφράγματα από μικρά τεμάχια είναι επίπεδα προϊόντα που κατασκευάζονται σε διάφορα μήκη, πλάτη και πάχη, με συμπίεση ή με εξέλαση. […] Μπορούν επίσης να παράγονται από άλλες ξυλώδεις ύλες όπως τεμάχια που προέρχονται από υπολείμματα ζαχαροκάλαμου, μπαμπού, […] Οι πλάκες-διαφράγματα από μικρά τεμάχια κατά κανόνα συσσωματώνονται με προστιθέμενες οργανικές συνδετικές ύλες, συνήθως θερμοσκληρυνόμενη ρητίνη, των οποίων το βάρος δεν υπερβαίνει γενικώς το 15 % του βάρους της πλάκας-διαφράγματος.
[…]
Αποκλείονται από την παρούσα κλάση:
α) Οι πλάκες και ταινίες από πλαστική ύλη που έχουν εμπλουτιστεί με ξυλάλευρο ως πληρωτικό υλικό (Κεφάλαιο 39).
[…]»
Κατά την επεξηγηματική σημείωση σχετικά με την κλάση 4419 του ΕΣ:
«Η παρούσα κλάση περιλαμβάνει μόνον τα αντικείμενα για το σερβίρισμα στο τραπέζι ή για την κουζίνα, από ξύλο, κατεργασμένα ή μη κατεργασμένα σε τόρνο, ή από ξύλο με ενσωματωμένες ψηφίδες ή με κολλημένα διακοσμητικά στοιχεία, με εξαίρεση τα είδη επίπλωσης ή διακόσμησης.
Τα είδη που αφορά η κλάση αυτή μπορούν να αποτελούνται τόσο από φυσικό ξύλο όσο και από πλάκες-διαφράγματα από μικρά τεμάχια ή παρόμοιες πλάκες-διαφράγματα, από πλάκες-διαφράγματα από ίνες, από ξυλεία σε απανωτά φύλλα ή από πυκνωμένη ξυλεία (βλ. τη Σημείωση 3 του παρόντος Κεφαλαίου).
Στην κλάση αυτή εμπίπτουν, μεταξύ άλλων, τα κουτάλια, τα πιρούνια, τα κουταλοπίρουνα για σαλάτα, οι σέσουλες για αλάτι, οι πιατέλες και τα πιάτα, τα δοχεία, τα φλιτζάνια, […]
[…]».
Η ΣΟ
Η δασμολογική κατάταξη των εμπορευμάτων που εισάγονται στην Ευρωπαϊκή Ένωση διέπεται από τη ΣΟ, η οποία στηρίζεται στο ΕΣ.
Το πρώτο μέρος της ΣΟ, που περιέχει τις «[π]ροκαταρκτικές διατάξεις», περιλαμβάνει τον τίτλο I, στον οποίο παρατίθενται οι «[γ]ενικοί κανόνες» και του οποίου το σημείο A, με τίτλο «Γενικοί κανόνες για την ερμηνεία της [ΣΟ]», ορίζει τα εξής:
«Η κατάταξη των εμπορευμάτων στη [ΣΟ] πραγματοποιείται σύμφωνα με τις παρακάτω αρχές:
1.
Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
2.
[…]
β)
Κάθε αναφορά σε μία ύλη μέσα σε ορισμένη κλάση καλύπτει την ύλη αυτή, είτε σε αμιγή κατάσταση είτε αναμεμειγμένη ή και συνδυασμένη με άλλες ύλες. Επίσης, κάθε αναφορά σε τεχνουργήματα από ορισμένη ύλη καλύπτει τα τεχνουργήματα που αποτελούνται εξ ολοκλήρου ή μερικώς από την ύλη αυτή. Η κατάταξη των αναμειγμένων αυτών προϊόντων ή των συνθέτων αυτών ειδών γίνεται σύμφωνα με τις αρχές που αναφέρονται στον κανόνα 3.
3.
Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σε εφαρμογή του κανόνα 2 β), ή σε κάθε άλλη περίπτωση, η κατάταξη γίνεται σύμφωνα με τα παρακάτω:
α)
Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν καθεμία ένα μόνο τμήμα των υλών που αποτελούν ένα αναμειγμένο προϊόν ή ένα σύνθετο είδος […], αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες, έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.
β)
Τα αναμεμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων […], στα οποία η κατάταξη δεν μπορεί να γίνει με εφαρμογή του κανόνα 3 α), κατατάσσονται σύμφωνα με την ύλη ή το είδος που δίνει σ’ αυτά τον ουσιώδη τους χαρακτήρα, όταν είναι δυνατός αυτός ο καθορισμός.
[…]»
Το δεύτερο μέρος της ΣΟ, με τίτλο «Πίνακας δασμών», περιέχει, μεταξύ άλλων, το τμήμα VII, με τίτλο «Πλαστικές ύλες και τεχνουργήματα από αυτές τις ύλες. Καουτσούκ και τεχνουργήματα από καουτσούκ».
Το εν λόγω τμήμα VII περιέχει, μεταξύ άλλων, το κεφάλαιο 39 της ΣΟ, με τίτλο «Πλαστικές ύλες και τεχνουργήματα από αυτές τις ύλες».
Η σημείωση 1 του κεφαλαίου 39 της ΣΟ προβλέπει, μεταξύ άλλων, τα ακόλουθα:
«Στην ονοματολογία, θεωρούνται ως “πλαστικές ύλες” οι ύλες των κλάσεων 3901 μέχρι 3914 οι οποίες, όταν υποβάλλονται σε μια εξωτερική επίδραση (γενικά σε θερμότητα και πίεση με τη μεσολάβηση, αν συντρέχει περίπτωση, διαλύτη ή ουσίας πλαστικοποίησης), είναι κατάλληλες, ή ήταν κατάλληλες κατά τη στιγμή του πολυμερισμού ή σε μεταγενέστερο στάδιο, να πάρουν, με καλούπωμα, χύτευση, διέλαση, ελασματοποίηση ή κάθε άλλη μέθοδο, ένα σχήμα που διατηρούν όταν η επίδραση αυτή παύει να ενεργεί.»
Η κλάση 3909 της ΣΟ έχει ως εξής:
«Ρητίνες αμινικές, ρητίνες φαινολικές και πολυουρεθάνες, σε αρχικές μορφές:
[…]
39092000 – Ρητίνες μελαμινικές».
Η κλάση 3924 της ΣΟ έχει ως εξής:
«Πιατικά, άλλα είδη νοικοκυριού ή οικιακής οικονομίας και είδη υγιεινής ή καλλωπισμού, από πλαστικές ύλες:
39241000 – Πιατικά και άλλα είδη για το σερβίρισμα στο τραπέζι ή την κουζίνα
39249000 – Άλλα».
Το δεύτερο μέρος της ΣΟ περιλαμβάνει, επιπλέον, το τμήμα IX, με τίτλο «Ξυλεία, ξυλοκάρβουνα και τεχνουργήματα από ξύλο. Φελλός και τεχνουργήματα από φελλό. Τεχνουργήματα σπαρτοπλεκτικής ή καλαθοποιίας», το οποίο περιέχει, μεταξύ άλλων, το κεφάλαιο 44, με τίτλο «Ξυλεία, ξυλοκάρβουνα και τεχνουργήματα από ξύλο».
Οι επεξηγηματικές σημειώσεις σχετικά με το κεφάλαιο 44 της ΣΟ προβλέπουν, μεταξύ άλλων, τα ακόλουθα:
«[…]
3. Για την εφαρμογή των κλάσεων 4414 μέχρι 4421, τα είδη από πλάκες-διαφράγματα από μικρά τεμάχια ή παρόμοιες πλάκες-διαφράγματα, από πλάκες-διαφράγματα από ίνες, από ξυλεία σε απανωτά φύλλα ή από ξυλεία με την ονομασία “πυκνωμένη”, εξομοιώνονται με τα αντίστοιχα είδη από ξύλο.
[…]
6. Υπό την επιφύλαξη του σημείου 1 παραπάνω και εκτός αντίθετης υπόδειξης, ο όρος “ξυλεία” στην περιγραφή οποιασδήποτε κλάσεως του κεφαλαίου αυτού περιλαμβάνει και το μπαμπού καθώς και τα άλλα ξυλώδους φύσεως υλικά.
[…]»
Η κλάση 4410 της ΣΟ έχει ως εξής:
«Πλάκες-διαφράγματα από μικρά τεμάχια, πετάσματα με την ονομασία “oriented strand board” (OSB) και παρόμοιες πλάκες-διαφράγματα (π.χ. πετάσματα επονομαζόμενα “waferboard”), από ξύλο ή άλλες ξυλώδεις ύλες, έστω και συσσωματωμένες με ρητίνες ή άλλες οργανικές συνδετικές ύλες:
–
Από ξύλο:
441011 – – Πλάκες-διαφράγματα από μικρά τεμάχια:
[…]
441012 – – Πετάσματα με την ονομασία “oriented strand board” (OSB):
[…]».
Η κλάση 4419 της ΣΟ έχει ως εξής:
«Είδη από ξύλο για το τραπέζι ή την κουζίνα:
–
Από μπαμπού:
44191100 – – Σανίδες κοπής άρτου, σανίδες τεμαχισμού και παρόμοιες σανίδες
44191200 – – Ξυλάκια φαγητού
44191900 – – Άλλα
[…]».
Η διαφορά της κύριας δίκης και τα προδικαστικά ερωτήματα
Κατά την περίοδο από τις 9 Δεκεμβρίου 2016 έως τις 11 Οκτωβρίου 2017, η BalevBio υπέβαλε συνολικά 18 τελωνειακές διασαφήσεις για τη θέση σε ελεύθερη κυκλοφορία και τη χρήση εμπορευμάτων περιγραφόμενων ως «κύπελλα από μπαμπού», καταγωγής Κίνας, τα οποία κατέταξε στις διακρίσεις 4419009000 και 4419190000 της ΣΟ, για τις οποίες ο εφαρμοστέος συντελεστής εισαγωγικών δασμών είναι 0 %.
Κατόπιν μίας από τις τελωνειακές αυτές διασαφήσεις, η οποία είχε υποβληθεί στις 12 Ιουνίου 2017 (στο εξής: τελωνειακή διασάφηση της 12ης Ιουνίου 2017), οι αρμόδιες τελωνειακές αρχές διενήργησαν έλεγχο των εν λόγω εμπορευμάτων και έλαβαν δείγμα τους, το οποίο εξετάστηκε από το κεντρικό τελωνειακό εργαστήριο. Την 1η Νοεμβρίου του ίδιου έτους, το εργαστήριο υπέβαλε έκθεση στην οποία ανέφερε ότι το αναλυθέν δείγμα αποτελούνταν από ίνες μπαμπού, άμυλο καλαμποκιού και ρητίνη μελαμίνης φορμαλδεΰδης. Κατά την έκθεση αυτή, το άμυλο και οι ίνες μπαμπού λειτουργούσαν επίσης ως πληρωτικό υλικό. Η έκθεση κατέληξε στο συμπέρασμα ότι τα εν λόγω εμπορεύματα συνιστούσαν κύπελλα, πιατικά από πλαστική ύλη που περιείχαν μελαμίνη.
Οι αρμόδιες τελωνειακές αρχές διαπίστωσαν ότι το Hauptzollamt Hannover (κεντρικό τελωνείο Αννόβερου, Γερμανία) είχε εκδώσει αποφάσεις περί δεσμευτικής δασμολογικής πληροφορίας (ΔΔΠ) για εμπορεύματα παρόμοια με τα εμπορεύματα που αφορούσε η τελωνειακή διασάφηση της 12ης Ιουνίου 2017. Οι ως άνω αποφάσεις ανέφεραν ότι τα εμπορεύματα αυτά έπρεπε να καταταγούν, βάσει του κανόνα 3, στοιχείο βʹ, των γενικών κανόνων για την ερμηνεία της ΣΟ, σύμφωνα με την ύλη ή το είδος που τους προσδίδει τον ουσιώδη χαρακτήρα τους όταν αυτός είναι δυνατόν να προσδιοριστεί. Κατά τις εν λόγω αποφάσεις, η παρουσία πλαστικής ύλης (ρητίνης μελαμίνης-φορμαλδεΰδης) ήταν καθοριστική και απέκλειε την κατάταξη των εμπορευμάτων στην κλάση 4419 της ΣΟ.
Στο πλαίσιο της προσφυγής που άσκησε κατά της απόφασης των αρμόδιων τελωνειακών αρχών σχετικά με την τελωνειακή διασάφηση της 12ης Ιουνίου 2017, η BalevBio προσκόμισε έκθεση συνταχθείσα από το Lesotehnicheski universitet (Πανεπιστήμιο Δασοπονίας, Βουλγαρία), στην οποία επισημαινόταν ότι τα εμπορεύματα που αφορούσε η διασάφηση αυτή αποτελούνταν κατά 72,33 % από κυτταρίνη, ημικυτταρίνες και λιγνίνη, δηλαδή από φυτικές λιγνοκυτταρινούχες ίνες, και κατά 25,2 % από συνδετική ύλη, ήτοι από ρητίνη μελαμίνης, και, κατά συνέπεια, συνιστούσαν προϊόν που έπρεπε να καταταγεί ως ύλη με φυτική βάση περιέχουσα φάση μήτρας από συνθετική συνδετική ύλη. Η εν λόγω έκθεση απέκλειε την κατάταξη των εμπορευμάτων αυτών ως πλαστικής ύλης, διότι η περιεκτικότητά τους σε συνθετική ύλη ήταν σημαντικά χαμηλότερη από 50 %.
Η διαφορά της κύριας δίκης αφορά αποκλειστικά την εισαγωγή εμπορευμάτων για τα οποία η αναιρεσείουσα της κύριας δίκης υπέβαλε τελωνειακή διασάφηση στις 28 Απριλίου 2017 (στο εξής: επίμαχα εμπορεύματα). Βάσει των πληροφοριών που συνέλεξαν κατά την έρευνά τους, οι αρμόδιες τελωνειακές αρχές έκριναν ότι τα εμπορεύματα αυτά ήταν πανομοιότυπα με τα εμπορεύματα τα οποία αφορούσε η τελωνειακή διασάφηση της 12ης Ιουνίου 2017 και ότι, σύμφωνα με τη νομολογία του Δικαστηρίου, τα αποτελέσματα των αναλύσεων που πραγματοποιήθηκαν από το κεντρικό τελωνειακό εργαστήριο και το Πανεπιστήμιο Δασοπονίας μπορούσαν να εφαρμοστούν στα επίμαχα εμπορεύματα.
Για τις 18 τελωνειακές διασαφήσεις που υπέβαλε η αναιρεσείουσα της κύριας δίκης, συμπεριλαμβανομένης εκείνης που αφορούσε τα επίμαχα εμπορεύματα, οι αρμόδιες τελωνειακές αρχές έκριναν ότι η δασμολογική κατάταξη στις διακρίσεις 4419009000 και 4419190000 της ΣΟ ήταν εσφαλμένη. Κατά τις αρχές αυτές, από τον κανόνα 1, τον κανόνα 2, στοιχείο βʹ, τον κανόνα 3, στοιχείο βʹ, και τον κανόνα 6 των γενικών κανόνων για την ερμηνεία της ΣΟ προκύπτει ότι το συστατικό από πλαστική ύλη, δηλαδή η ρητίνη μελαμίνης-φορμαλδεΰδης, δίνει στα επίμαχα εμπορεύματα το σχήμα, τη σκληρότητα καθώς και τη στερεότητά τους και τους προσδίδει τον ουσιώδη χαρακτήρα τους, με αποτέλεσμα τα εμπορεύματα αυτά να εμπίπτουν στην κλάση 3924 της ΣΟ, συγκεκριμένα δε, λαμβανομένης υπόψη της προέλευσής τους, στη διάκριση 3924100011 της ΣΟ, για την οποία ο εφαρμοστέος δασμολογικός συντελεστής είναι 6,5 %. Ως εκ τούτου, με τις αποφάσεις της 23ης Φεβρουαρίου και της 5ης Σεπτεμβρίου 2018 (στο εξής: διορθωτικές αποφάσεις), οι εν λόγω αρχές τροποποίησαν σχετικώς, στο σύνολο των τελωνειακών διασαφήσεων που είχε υποβάλει η αναιρεσείουσα της κύριας δίκης, την κατάταξη των επίμαχων εμπορευμάτων.
Η αναιρεσείουσα της κύριας δίκης άσκησε δύο προσφυγές κατά των διορθωτικών αποφάσεων ενώπιον του Administrativen sad – Varna (διοικητικού δικαστηρίου Βάρνας, Βουλγαρία), οι οποίες απορρίφθηκαν ως αβάσιμες. Το δικαστήριο αυτό έκρινε ότι τα επίμαχα εμπορεύματα, δεδομένου ότι αποτελούνταν από δύο κύρια συστατικά, ήτοι τις φυτικές ίνες και τη ρητίνη μελαμίνης, τα οποία δεν εμπίπτουν άμεσα σε καμία κλάση της ΣΟ, έπρεπε να καταταγούν σύμφωνα με τον κανόνα 3, στοιχείο βʹ, των γενικών κανόνων για την ερμηνεία της ΣΟ. Επιπλέον, λαμβανομένων υπόψη των επεξηγηματικών σημειώσεων σχετικά με τις κλάσεις 4410 και 4419 του ΕΣ, το εν λόγω δικαστήριο έκρινε ότι, μολονότι οι φυτικές ίνες κυριαρχούσαν από άποψη όγκου στα επίμαχα εμπορεύματα, η περιεκτικότητα σε πλαστικό υπερέβαινε το 15 % και, επομένως, τα εμπορεύματα αυτά έπρεπε να θεωρηθούν ως πιατικά από πλαστική ύλη.
Η αναιρεσείουσα της κύριας δίκης άσκησε αναίρεση ενώπιον του Varhoven administrativen sad (Ανώτατου Διοικητικού Δικαστηρίου, Βουλγαρία), το οποίο, με απόφαση της 29ης Οκτωβρίου 2019, αναίρεσε την απόφαση που εξέδωσε το αιτούν δικαστήριο στη μία από τις δύο υποθέσεις που αφορούν τις μνημονευθείσες στην προηγούμενη σκέψη προσφυγές –η οποία ωστόσο δεν αφορά τα επίμαχα εμπορεύματα–, κρίνοντας ότι, για τη δασμολογική κατάταξη των εμπορευμάτων αυτών, έπρεπε να εφαρμοστεί ο κανόνας 3, στοιχείο αʹ, των γενικών κανόνων για την ερμηνεία της ΣΟ, ο οποίος προβλέπει ότι η κλάση που περιγράφει ακριβέστερα το προϊόν πρέπει να επικρατεί των κλάσεων γενικότερης σημασίας. Το Varhoven administrativen sad (Ανώτατο Διοικητικό Δικαστήριο) έκρινε ότι οι φυτικές ίνες, δηλαδή το μπαμπού, μολονότι συνδέονταν με άλλο συστατικό, δηλαδή τη ρητίνη μελαμίνης-φορμαλδεΰδης, υπερίσχυαν από άποψη ποσότητας στα επίμαχα εμπορεύματα και, ως εκ τούτου, υποδείκνυαν την περισσότερο εξειδικευμένη κλάση. Εξ αυτών συνήγαγε ότι η δασμολογική κατάταξη των ως άνω εμπορευμάτων στην οποία προέβη η αναιρεσείουσα της κύριας δίκης ήταν ορθή.
Πέραν των διορθωτικών αποφάσεων, οι αρμόδιες τελωνειακές αρχές εξέδωσαν πλείονες αποφάσεις με τις οποίες επέβαλαν στην αναιρεσείουσα της κύριας δίκης, δυνάμει της σχετικής εθνικής νομοθεσίας, διοικητικές κυρώσεις για τελωνειακή απάτη, μεταξύ των οποίων περιλαμβάνεται και η απόφαση της 23ης Αυγούστου 2018 (στο εξής: απόφαση επιβολής κύρωσης της 23ης Αυγούστου 2018), με την οποία οι αρχές αυτές προσήψαν στην αναιρεσείουσα της κύριας δίκης ότι, με τη διασάφηση της 28ης Απριλίου 2017, κατέταξε τα επίμαχα εμπορεύματα στη διάκριση 4419190000 και όχι στη διάκριση 3924100011 της ΣΟ και, κατ’ αυτόν τον τρόπο, δεν κατέβαλε τους αντίστοιχους δασμούς και ένα μέρος των λοιπών τελών που οφείλονταν στο Δημόσιο, συνολικού ύψους 6335,43 βουλγαρικών λέβα (BGN) (περίπου 3150 ευρώ).
Το αιτούν δικαστήριο εξαφάνισε την πρώτη απόφαση του Rayonen sad Devnya (περιφερειακού δικαστηρίου της Devnya, Βουλγαρία), η οποία αφορούσε τη νομιμότητα της απόφασης επιβολής κύρωσης της 23ης Αυγούστου 2018, και ανέπεμψε την υπόθεση στο δικαστήριο αυτό προς επανεξέταση. Στο πλαίσιο της επανεξέτασης, διατάχθηκε και διενεργήθηκε χημική πραγματογνωμοσύνη αποκλειστικά βάσει των στοιχείων του φακέλου. Από την έκθεση της πραγματογνωμοσύνης αυτής προκύπτει ότι η σύνθεση και η περιεκτικότητα των συστατικών των επίμαχων εμπορευμάτων είναι πανομοιότυπες με εκείνες των εμπορευμάτων που αφορούσε η τελωνειακή διασάφηση της 12ης Ιουνίου 2017, δηλαδή η περιεκτικότητα σε φυτικές ίνες είναι 75 % και η περιεκτικότητα σε ρητίνη μελαμίνης είναι 25 %. Κατά την εν λόγω έκθεση, καθένα από τα συστατικά στοιχεία των επίμαχων εμπορευμάτων συμβάλλει στη διαμόρφωση των ιδιοτήτων των εμπορευμάτων αυτών. Ειδικότερα, οι φυτικές ίνες είναι καθοριστικές για τις θερμομονωτικές ιδιότητες, τη χαμηλή πυκνότητα, τη βιοαποικοδομησιμότητα, την αντοχή στην κάμψη, την υγεία και την ασφάλεια στην εργασία, την περιβαλλοντική ασφάλεια, τους ανανεώσιμους πόρους και την τιμή, ενώ η ρητίνη μελαμίνης είναι καθοριστική για την προστασία από τους εξωτερικούς παράγοντες και τις μηχανικές κρούσεις, την αντοχή στο νερό, τη διατήρηση του σχήματος, τη στερεότητα και την επιμήκυνση της διάρκειας ζωής των προϊόντων.
Στο πλαίσιο της παρουσίασης της ως άνω έκθεσης, ο πραγματογνώμονας υπογράμμισε ότι η φύση των υλών και η ποσότητά τους εξαρτιόνταν από τη χρήση που προβλεπόταν για το προϊόν καθώς και από τις συνθήκες υπό τις οποίες θα χρησιμοποιούνταν το προϊόν αυτό. Κατά την άποψή του, η χρήση της ρητίνης μελαμίνης οδηγούσε σε καλύτερο εμποτισμό του σύνθετου υλικού και ενίσχυε ορισμένες από τις ιδιότητές του, όπως την αδιαβροχότητα, την αντοχή στο πλύσιμο, τα χημικά αποτελέσματα και την αυξημένη πυκνότητα. Επιπλέον, το πλαίσιο χρήσης προϋπέθετε μεγαλύτερη περιεκτικότητα σε συνδετική ύλη, όπως είναι η ρητίνη μελαμίνης, προκειμένου να εξασφαλιστούν οι συνθήκες χρήσης, οι οποίες απαιτούσαν, μεταξύ άλλων, επαρκή αδιαβροχότητα, αυξημένη πυκνότητα και λεία επιφάνεια.
Βάσει των πληροφοριών αυτών, το Rayonen sad Devnya (περιφερειακό δικαστήριο της Devnya), με απόφαση της 14ης Οκτωβρίου 2019, επικύρωσε την απόφαση επιβολής κύρωσης της 23ης Αυγούστου 2018, κρίνοντας ότι, λαμβανομένης υπόψη της χημικής πραγματογνωμοσύνης και των επεξηγηματικών σημειώσεων σχετικά με τις κλάσεις 4410 και 4419 του ΕΣ, μολονότι οι περιεχόμενες στα επίμαχα εμπορεύματα φυτικές ίνες κυριαρχούσαν από άποψη όγκου, τα εμπορεύματα αυτά δεν μπορούσαν να καταταγούν ως τεχνουργήματα από ξύλο, διότι η περιεκτικότητά τους σε συνδετική ύλη, δηλαδή σε ρητίνη μελαμίνης, υπερέβαινε το 15 %. Το εν λόγω δικαστήριο κατέληξε στο συμπέρασμα ότι τα επίμαχα εμπορεύματα αποτελούσαν σύνθετο υλικό που περιείχε δύο κύρια συστατικά, ήτοι ίνες ξύλου και ρητίνη μελαμίνης, τα οποία δεν εμπίπτουν ρητώς σε καμία κλάση της ΣΟ, οπότε η δασμολογική κατάταξή τους έπρεπε, βάσει του κανόνα 3, στοιχείο βʹ, των γενικών κανόνων για την ερμηνεία της ΣΟ, να γίνει σύμφωνα με την ύλη που προσδίδει στο προϊόν τον ουσιώδη χαρακτήρα του. Συνεπώς, κατά το δικαστήριο αυτό, επρόκειτο για πιατικά από πλαστική ύλη.
Η αναιρεσείουσα της κύριας δίκης προσέβαλε την απόφαση του Rayonen sad Devnya (περιφερειακού δικαστηρίου της Devnya), της 14ης Οκτωβρίου 2019, ενώπιον του αιτούντος δικαστηρίου.
Το δικαστήριο αυτό υπογραμμίζει ότι η απόφαση την οποία καλείται να εκδώσει επί της διαφοράς της κύριας δίκης δεν θα υπόκειται σε ένδικα μέσα. Στο πλαίσιο, όμως, των διάφορων ένδικων μέσων σχετικά με τη νομιμότητα των αποφάσεων επιβολής κύρωσης τα οποία έχουν ασκηθεί ενώπιόν του, οι δικαστικοί σχηματισμοί του έχουν εκδώσει αντιφατικές αποφάσεις: ορισμένοι σχηματισμοί έχουν κρίνει ότι τα επίμαχα εμπορεύματα έπρεπε να καταταγούν κατ’ εφαρμογήν του κανόνα 3, στοιχείο βʹ, των γενικών κανόνων για την ερμηνεία της ΣΟ, δηλαδή σύμφωνα με την ύλη που τους προσδίδει τον ουσιώδη χαρακτήρα τους, ενώ άλλοι σχηματισμοί έχουν κρίνει ότι έπρεπε να εφαρμοστεί, συναφώς, ο κανόνας 3, στοιχείο αʹ, των γενικών κανόνων για την ερμηνεία της ΣΟ και να θεωρηθεί ως «η περισσότερο εξειδικευμένη» κλάση εκείνη στην οποία εμπίπτει το συστατικό που κυριαρχεί από άποψη ποσότητας.
Επομένως, το αιτούν δικαστήριο επισημαίνει ότι δεν αμφισβητείται ότι τα επίμαχα εμπορεύματα αποτελούνται από πλείονες διακριτές ύλες, ήτοι κατά 72,33 % από φυτικές ίνες, ιδίως δε από μπαμπού και καλαμπόκι, και κατά 25,2 % από ρητίνη μελαμίνης, και μπορούν, κατά συνέπεια, να καταταγούν σε δύο ή περισσότερες διακρίσεις, αλλά ότι υφίσταται αμφιβολία ως προς το αν πρέπει να εφαρμοστεί, για τη δασμολογική κατάταξή τους, ο κανόνας 3, στοιχείο αʹ, των γενικών κανόνων για την ερμηνεία της ΣΟ ή ο κανόνας 3, στοιχείο βʹ, των γενικών αυτών κανόνων, ως προς τα κριτήρια που πρέπει να ληφθούν συναφώς υπόψη και ως προς την ερμηνεία των σχετικών κλάσεων της ΣΟ.
Υπό τις συνθήκες αυτές, το Administrativen sad – Varna (διοικητικό δικαστήριο Βάρνας) αποφάσισε να αναστείλει την ενώπιόν του διαδικασία και να υποβάλει στο Δικαστήριο τα ακόλουθα προδικαστικά ερωτήματα:
«1)
Έχει ο [κανόνας 3, στοιχείο αʹ, των γενικών κανόνων για την ερμηνεία της ΣΟ] του [εκτελεστικού κανονισμού (ΕΕ) 2015/1754 της Επιτροπής, της 6ης Οκτωβρίου 2015, σχετικά με την τροποποίηση του παραρτήματος I του κανονισμού 2658/87 (
ΕΕ 2015, L 285, σ. 1
),] την έννοια ότι, για την κατάταξη προϊόντων όπως αυτά που αφορά η διαφορά της κύριας δίκης, τα οποία αποτελούνται από διάφορες ύλες, η “περισσότερο εξειδικευμένη κλάση” είναι πάντοτε η κλάση στην οποία υπάγεται η κυρίαρχη από άποψη ποσότητας (όγκου) ύλη, ή μήπως η ερμηνεία αυτή είναι δυνατή μόνον εάν η ίδια η κλάση προβλέπει την ποσότητα (τον όγκο) ως κριτήριο το οποίο χαρακτηρίζει με μεγαλύτερη ακρίβεια το εμπόρευμα και το περιγράφει σαφέστερα και πληρέστερα;
2)
Ανάλογα με την απάντηση στο πρώτο ερώτημα και υπό το πρίσμα των επεξηγηματικών σημειώσεων για τις κλάσεις 4410 και 4419 [του ΕΣ]: Έχει ο [εκτελεστικός κανονισμός 2015/1754] την έννοια ότι η κλάση 4419 δεν περιλαμβάνει τα είδη από πλάκες-διαφράγματα από μικρά τεμάχια (ίνες) στα οποία το βάρος της συνδετικής ύλης (θερμοσκληρυνόμενη ρητίνη) υπερβαίνει το 15 % του βάρους της πλάκας-διαφράγματος;
3)
Έχει ο [εκτελεστικός κανονισμός 2015/1754] την έννοια ότι εμπορεύματα όπως αυτά που αφορά η κύρια δίκη, δηλαδή κύπελλα τα οποία παρασκευάζονται από σύνθετο υλικό αποτελούμενο κατά 72,33 % από φυτικές λιγνοκυτταρινούχες ίνες και κατά 25,2 % από συνδετική ύλη (ρητίνη μελαμίνης), πρέπει να καταταγούν στη διάκριση 39241000 του παραρτήματος I [του κανονισμού 2658/87];»
Επί των προδικαστικών ερωτημάτων
Επί του παραδεκτού
Η αναιρεσείουσα της κύριας δίκης αμφισβητεί το παραδεκτό της αίτησης προδικαστικής αποφάσεως που υπέβαλε το αιτούν δικαστήριο, υποστηρίζοντας ότι, λαμβανομένης υπόψη της νομολογίας του Varhoven administrativen sad (Ανώτατου Διοικητικού Δικαστηρίου) που παρέχει συγκεκριμένες κατευθυντήριες γραμμές οι οποίες έχουν εφαρμογή στη διαφορά της κύριας δίκης, δεν υπάρχει περιθώριο για καμία εύλογη αμφιβολία ως προς την απάντηση που πρέπει να δοθεί στα υποβληθέντα προδικαστικά ερωτήματα.
Συναφώς, υπενθυμίζεται ότι, αφενός, κατά πάγια νομολογία του Δικαστηρίου, στο πλαίσιο της διαδικασίας του άρθρου 267 ΣΛΕΕ, εναπόκειται αποκλειστικά στο εθνικό δικαστήριο, το οποίο έχει επιληφθεί της διαφοράς της κύριας δίκης και φέρει την ευθύνη της μέλλουσας να εκδοθεί δικαστικής απόφασης, να εκτιμήσει, λαμβάνοντας υπόψη τις ιδιομορφίες κάθε υπόθεσης, τόσο την αναγκαιότητα μιας προδικαστικής απόφασης για την έκδοση της δικής του απόφασης όσο και τη λυσιτέλεια των ερωτημάτων που υποβάλλει στο Δικαστήριο. Συνεπώς, εφόσον τα υποβληθέντα ερωτήματα αφορούν την ερμηνεία του δικαίου της Ένωσης, το Δικαστήριο υποχρεούται κατ’ αρχήν να απαντήσει. Ως εκ τούτου, για τα ερωτήματα που αφορούν το δίκαιο της Ένωσης συντρέχει τεκμήριο λυσιτέλειας. Το Δικαστήριο μπορεί, επομένως, να απορρίψει αίτηση εθνικού δικαστηρίου μόνον όταν προκύπτει προδήλως ότι η ζητούμενη ερμηνεία του δικαίου της Ένωσης δεν έχει καμία σχέση με το υποστατό ή το αντικείμενο της διαφοράς της κύριας δίκης, όταν το πρόβλημα είναι υποθετικής φύσης ή, ακόμη, όταν το Δικαστήριο δεν διαθέτει τα πραγματικά και νομικά στοιχεία που είναι αναγκαία προκειμένου να δώσει χρήσιμη απάντηση στα ερωτήματα που του έχουν υποβληθεί (πρβλ. απόφαση της 26ης Φεβρουαρίου 2013, Melloni,
C‑399/11
,
EU:C:2013:107
, σκέψεις
και
και εκεί μνημονευόμενη νομολογία).
Εν προκειμένω, δεν προκύπτει προδήλως ότι η ερμηνεία των κλάσεων 3924 και 4419 της ΣΟ καθώς και του κανόνα 3 των γενικών κανόνων για την ερμηνεία της ΣΟ, την οποία ζητεί το αιτούν δικαστήριο, δεν έχει καμία σχέση με το υποστατό ή το αντικείμενο της διαφοράς της κύριας δίκης ή αφορά πρόβλημα υποθετικής φύσης. Αντιθέτως, από την αίτηση προδικαστικής αποφάσεως προκύπτει ότι το αιτούν δικαστήριο εκφράζει, αιτιολογημένα, αμφιβολίες ως προς την ερμηνεία που πρέπει να δοθεί στις σχετικές διατάξεις του δικαίου της Ένωσης και υπογραμμίζει ότι η νομολογία των δικαστικών του σχηματισμών επί του θέματος είναι αντιφατική.
Συνεπώς, η αίτηση προδικαστικής αποφάσεως που υπέβαλε το αιτούν δικαστήριο πρέπει να κριθεί παραδεκτή.
Επί της ουσίας
Προκαταρκτικώς, υπενθυμίζεται ότι, όταν το Δικαστήριο επιλαμβάνεται αιτήσεως προδικαστικής αποφάσεως σε θέματα δασμολογικής κατάταξης, το έργο του συνίσταται μάλλον στην αποσαφήνιση των κριτηρίων τα οποία θα πρέπει να εφαρμόσει ο εθνικός δικαστής για να κατατάξει ορθώς τα οικεία προϊόντα στη ΣΟ και όχι στο να προβεί το ίδιο στην κατάταξη αυτή. Πράγματι, ο εθνικός δικαστής είναι, εν πάση περιπτώσει, σε καλύτερη θέση για να προβεί στην εν λόγω κατάταξη. Πάντως, στο πλαίσιο της προβλεπόμενης από το άρθρο 267 ΣΛΕΕ διαδικασίας συνεργασίας μεταξύ του εθνικού δικαστή και του Δικαστηρίου, εναπόκειται στο Δικαστήριο να δώσει στον εθνικό δικαστή χρήσιμη απάντηση που να του παρέχει τη δυνατότητα επίλυσης της διαφοράς της οποίας έχει επιληφθεί (απόφαση της 25ης Φεβρουαρίου 2016, G. E. Security,
C‑143/15
,
EU:C:2016:115
, σκέψη
και εκεί μνημονευόμενη νομολογία).
Συνεπώς, εναπόκειται στο αιτούν δικαστήριο να προβεί στην κατάταξη των επίμαχων εμπορευμάτων, λαμβάνοντας υπόψη τα στοιχεία που του παρέχει το Δικαστήριο ως απάντηση στα υποβληθέντα ερωτήματα.
Επιπλέον, τονίζεται ότι, κατά πάγια νομολογία, στο πλαίσιο της προβλεπόμενης από το άρθρο 267 ΣΛΕΕ διαδικασίας συνεργασίας μεταξύ του εθνικού δικαστή και του Δικαστηρίου, εναπόκειται στο Δικαστήριο να δώσει στον εθνικό δικαστή χρήσιμη απάντηση που να του παρέχει τη δυνατότητα επίλυσης της διαφοράς της οποίας έχει επιληφθεί. Υπό το πρίσμα αυτό και εφόσον είναι αναγκαίο, το Δικαστήριο μπορεί να αναδιατυπώσει τα ερωτήματα που του έχουν υποβληθεί (απόφαση της 8ης Σεπτεμβρίου 2016, Schenker,
C‑409/14
,
EU:C:2016:643
, σκέψη
και εκεί μνημονευόμενη νομολογία).
Εν προκειμένω, από την αίτηση προδικαστικής αποφάσεως προκύπτει ότι το αιτούν δικαστήριο διερωτάται ως προς την ερμηνεία που πρέπει να δοθεί στις κλάσεις 3924 και 4419 της ΣΟ για τους σκοπούς της δασμολογικής κατάταξης των επίμαχων εμπορευμάτων.
Συναφώς, επισημαίνεται ότι, καθόσον η απόφαση επιβολής κύρωσης της 23ης Αυγούστου 2018, η οποία αποτελεί το αντικείμενο της διαφοράς της κύριας δίκης, αφορά την τελωνειακή διασάφηση της 28ης Απριλίου 2017, με την οποία τα επίμαχα εμπορεύματα τέθηκαν υπό το καθεστώς της θέσης σε ανάλωση με θέση σε ελεύθερη κυκλοφορία, οι εφαρμοστέες κατά τον χρόνο των πραγματικών περιστατικών της υπόθεσης της κύριας δίκης διατάξεις του δικαίου της Ένωσης δεν είναι αυτές του εκτελεστικού κανονισμού 2015/1754, για τον οποίο κάνει ρητώς λόγο το αιτούν δικαστήριο στην αίτηση προδικαστικής αποφάσεως, αλλά οι διατάξεις του εκτελεστικού κανονισμού 2016/1821, ο οποίος τέθηκε σε ισχύ την 1η Ιανουαρίου 2017.
Επομένως, πρέπει να γίνει δεκτό ότι, με τα προδικαστικά ερωτήματά του, τα οποία πρέπει να εξεταστούν από κοινού, το αιτούν δικαστήριο ζητεί, κατ’ ουσίαν, να διευκρινιστεί αν η ΣΟ έχει την έννοια ότι εμπορεύματα όπως τα επίμαχα, τα οποία περιγράφονται ως «κύπελλα από μπαμπού» και τα οποία αποτελούνται κατά 72,33 % από φυτικές ίνες και κατά 25,2 % από ρητίνη μελαμίνης, εμπίπτουν στην κλάση 3924 ή στην κλάση 4419 της ονοματολογίας αυτής.
Συναφώς, υπογραμμίζεται ότι, αφενός, οι γενικοί κανόνες για την ερμηνεία της ΣΟ προβλέπουν ότι η κατάταξη των εμπορευμάτων καθορίζεται με γνώμονα το γράμμα των κλάσεων και των σημειώσεων των τμημάτων ή των κεφαλαίων, ενώ οι τίτλοι των τμημάτων, των κεφαλαίων ή των υποκεφαλαίων θεωρείται ότι έχουν ενδεικτική μόνον αξία (απόφαση της 25ης Φεβρουαρίου 2016, G. E. Security,
C‑143/15
,
EU:C:2016:115
, σκέψη
).
Αφετέρου, κατά πάγια νομολογία, χάριν της ασφάλειας δικαίου και προς διευκόλυνση των ελέγχων, το αποφασιστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως ορίζονται στο γράμμα της κλάσης της ΣΟ και στις σημειώσεις των τμημάτων ή των κεφαλαίων (απόφαση της 25ης Φεβρουαρίου 2016, G. E. Security,
C‑143/15
,
EU:C:2016:115
, σκέψη
και εκεί μνημονευόμενη νομολογία).
Όσον αφορά τις επεξηγηματικές σημειώσεις του ΕΣ, πρέπει να προστεθεί ότι, μολονότι δεν είναι δεσμευτικές, συνιστούν σημαντικά μέσα προς διασφάλιση της ομοιόμορφης εφαρμογής του κοινού δασμολογίου και παρέχουν, αυτές καθεαυτές, έγκυρα στοιχεία για την ερμηνεία του. Το ίδιο ισχύει και για τις επεξηγηματικές σημειώσεις της ΣΟ (απόφαση της 25ης Φεβρουαρίου 2016, G. E. Security,
C‑143/15
,
EU:C:2016:115
, σκέψη
και εκεί μνημονευόμενη νομολογία).
Εν προκειμένω, από τη δικογραφία που έχει στη διάθεσή του το Δικαστήριο προκύπτει ότι τα επίμαχα εμπορεύματα, δηλαδή τα κύπελλα, αποτελούνται κατά 72,33 % από φυτικές ίνες (μπαμπού και καλαμποκιού) και κατά 25,2 % από ρητίνη μελαμίνης (ρητίνη μελαμίνης-φορμαλδεΰδης). Συνεπώς, τα εμπορεύματα αυτά αποτελούν «σύνθετα είδη», κατά την έννοια του κανόνα 3 των «γενικών κανόνων για την ερμηνεία του ΕΣ».
Όσον αφορά τις επίμαχες στην υπόθεση της κύριας δίκης κλάσεις της ΣΟ, ήτοι τις κλάσεις 3924 και 4419, επισημαίνεται ότι η κλάση 3924 της ονοματολογίας αυτής, η οποία περιλαμβάνει τα πιατικά και τα άλλα είδη νοικοκυριού ή οικιακής οικονομίας από πλαστικές ύλες, αποτελεί μέρος του κεφαλαίου 39 της ονοματολογίας, το οποίο τιτλοφορείται «Πλαστικές ύλες και τεχνουργήματα από αυτές τις ύλες», και ότι, σύμφωνα με τον ορισμό που περιέχεται στη σημείωση 1 του εν λόγω κεφαλαίου, η ρητίνη μελαμίνης αποτελεί πλαστική ύλη, καθόσον εμπίπτει στην κλάση 3909 της ως άνω ονοματολογίας. Εξάλλου, η επεξηγηματική σημείωση σχετικά με την κλάση 3924 του ΕΣ αναφέρει ότι η κλάση αυτή καλύπτει επίσης τα κύπελλα χωρίς λαβή για το σερβίρισμα στο τραπέζι και τον καλλωπισμό τα οποία δεν συνιστούν περιέκτες για τη συσκευασία και τη μεταφορά, έστω και αν ενίοτε χρησιμοποιούνται για τους σκοπούς αυτούς.
Η κλάση 4419 της ΣΟ, η οποία αποτελεί μέρος του τιτλοφορούμενου «Ξυλεία, ξυλοκάρβουνα και τεχνουργήματα από ξύλο» κεφαλαίου 44 της ονοματολογίας αυτής, περιλαμβάνει τα είδη από ξύλο για το τραπέζι ή την κουζίνα, ιδίως από μπαμπού. Η επεξηγηματική σημείωση σχετικά με την εν λόγω κλάση του ΕΣ διευκρινίζει ότι τα είδη που αφορά η κλάση αυτή μπορούν να αποτελούνται τόσο από φυσικό ξύλο όσο και από πλάκες-διαφράγματα από μικρά τεμάχια ή παρόμοιες πλάκες-διαφράγματα, από πλάκες-διαφράγματα από ίνες, από ξυλεία σε απανωτά φύλλα ή από ξυλεία με την ονομασία «πυκνωμένη». Επιπλέον, η επεξηγηματική σημείωση σχετικά με την κλάση 4410 του ΕΣ αναφέρει ότι οι πλάκες-διαφράγματα από μικρά τεμάχια μπορούν να παράγονται από ξυλώδεις ύλες, όπως τεμάχια που προέρχονται από μπαμπού, και κατά κανόνα συσσωματώνονται με προστιθέμενες οργανικές συνδετικές ύλες, συνήθως θερμοσκληρυνόμενη ρητίνη, των οποίων το βάρος δεν υπερβαίνει γενικώς το 15 % του βάρους της πλάκας-διαφράγματος.
Επομένως, τα επίμαχα εμπορεύματα ενδέχεται να ανταποκρίνονται τόσο στην περιγραφή της κλάσης 3924 της ΣΟ όσο και στην περιγραφή της κλάσης 4419 της ΣΟ.
Ως εκ τούτου, η κατάταξη των επίμαχων εμπορευμάτων πρέπει να γίνει κατ’ εφαρμογήν του κανόνα 3 των γενικών κανόνων για την ερμηνεία της ΣΟ, ο οποίος προβλέπει τις μεθόδους κατάταξης που εφαρμόζονται όταν ένα σύνθετο είδος πρέπει, εκ πρώτης όψεως, να καταταγεί σε δύο ή περισσότερες κλάσεις.
Συναφώς, επισημαίνεται ότι ο κανόνας 3, στοιχείο αʹ, των γενικών κανόνων για την ερμηνεία της ΣΟ, κατά τον οποίο η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο, δεν έχει αποφασιστική σημασία εν προκειμένω. Πράγματι, λαμβανομένων υπόψη των στοιχείων που εκτίθενται στις σκέψεις 67 έως 69 της παρούσας απόφασης καθώς και της δεύτερης περιόδου του γενικού αυτού κανόνα –η οποία διευκρινίζει ότι, όταν δύο ή περισσότερες κλάσεις καλύπτουν καθεμία ένα μόνο τμήμα των υλών που αποτελούν ένα αναμειγμένο προϊόν ή ένα σύνθετο είδος, οι κλάσεις αυτές πρέπει να θεωρούνται, σε σχέση με το εν λόγω προϊόν ή το εν λόγω είδος, ως εξίσου εξειδικευμένες, έστω και αν μία από αυτές δίνει μια περισσότερο ακριβή ή περισσότερο πλήρη περιγραφή–, ούτε η κλάση 3924 ούτε η κλάση 4419 της ΣΟ μπορεί να θεωρηθεί ως «η περισσότερο εξειδικευμένη», κατά την έννοια του εν λόγω γενικού κανόνα.
Υπό τις συνθήκες αυτές, για τη δασμολογική κατάταξη των επίμαχων εμπορευμάτων, πρέπει να εφαρμοστεί ο κανόνας 3, στοιχείο βʹ, των γενικών κανόνων για την ερμηνεία της ΣΟ.
Βάσει του ως άνω γενικού κανόνα, είναι αναγκαίο, για τη δασμολογική κατάταξη ενός προϊόντος, να εξακριβωθεί ποια από τις ύλες που το συνθέτουν είναι εκείνη η οποία του προσδίδει τον ουσιώδη χαρακτήρα του, για να γίνει δε η εξακρίβωση αυτή, μπορεί να τεθεί το ερώτημα αν το προϊόν, σε περίπτωση που στερούνταν κάποιου από τα συστατικά του, θα διατηρούσε ή όχι τις ιδιότητες που το χαρακτηρίζουν. Όπως αναφέρει το σημείο VIII της επεξηγηματικής σημείωσης σχετικά με τον κανόνα 3, στοιχείο βʹ, του ΕΣ, η οποία συμπληρώνει την αντίστοιχη σημείωση της ΣΟ, το γνώρισμα που προσδιορίζει τον ουσιώδη χαρακτήρα μπορεί, ανάλογα με το είδος του προϊόντος, να προκύπτει, παραδείγματος χάριν, από τη φύση της συστατικής του ύλης ή των συστατικών μερών του, από τον όγκο τους, την ποσότητά τους, το βάρος τους, την αξία τους ή τη σπουδαιότητα μιας από τις συστατικές ύλες για τη χρησιμοποίηση των προϊόντων αυτών (απόφαση της 15ης Νοεμβρίου 2012, Kurcums Metal,
C‑558/11
,
EU:C:2012:721
, σκέψεις
και
και εκεί μνημονευόμενη νομολογία).
Εν προκειμένω, επιβάλλεται η διαπίστωση ότι, μολονότι οι φυτικές ίνες κυριαρχούν από άποψη ποσότητας, εντούτοις η ρητίνη μελαμίνης που περιέχεται στα επίμαχα εμπορεύματα έχει υπέρτερη σπουδαιότητα για τη χρήση τους.
Πράγματι, από την απόφαση περί παραπομπής καθώς και από τη δικογραφία που έχει στη διάθεσή του το Δικαστήριο προκύπτει ότι το απαραίτητο στοιχείο για να μπορούν τα επίμαχα εμπορεύματα να χρησιμοποιηθούν ως κύπελλα για το σερβίρισμα στο τραπέζι είναι η ρητίνη μελαμίνης, καθώς η εν λόγω ρητίνη χρησιμοποιείται για τη συσσωμάτωση των φυτικών ινών και προσδίδει, μεταξύ άλλων, στα εμπορεύματα αυτά τη στεγανότητα, τη στερεότητα ή την προστασία από τις κρούσεις και τους εξωτερικούς παράγοντες, καθώς και το σχήμα τους.
Οι φυτικές ίνες, που έχουν τη μορφή αλευριού ή σκόνης, προσδίδουν στα επίμαχα εμπορεύματα ιδιότητες όπως είναι η θερμομόνωση, η χαμηλή πυκνότητα, η βιοαποικοδομησιμότητα και η αντοχή στην κάμψη, οι οποίες έχουν παρεπόμενο χαρακτήρα καθόσον, εάν τα εν λόγω εμπορεύματα στερούνταν των συστατικών αυτών, θα διατηρούσαν τις ιδιότητες που τα χαρακτηρίζουν ως κύπελλα.
Επομένως, η ρητίνη μελαμίνης πρέπει να θεωρηθεί ως η ύλη που προσδίδει στα επίμαχα εμπορεύματα τον «ουσιώδη χαρακτήρα» τους, κατά την έννοια του κανόνα 3, στοιχείο βʹ, των γενικών κανόνων για την ερμηνεία της ΣΟ. Ως εκ τούτου, τα εν λόγω εμπορεύματα πρέπει να καταταγούν στην κλάση 3924 της ονοματολογίας αυτής, ειδικότερα δε στη διάκριση 39241000.
Πρέπει να προστεθεί ότι από τη δικογραφία που έχει στη διάθεσή του το Δικαστήριο, ειδικότερα δε από την έκθεση του κεντρικού τελωνειακού εργαστηρίου, προκύπτει ότι το άμυλο καλαμποκιού και οι ίνες μπαμπού, δηλαδή οι φυτικές ίνες που περιέχονται στα επίμαχα εμπορεύματα, λειτουργούν ως πληρωτικό υλικό.
Από τις γενικές παρατηρήσεις που περιλαμβάνονται στο κεφάλαιο 39 του ΕΣ προκύπτει, όμως, ότι οι πλαστικές ύλες ενδέχεται να περιέχουν πληρωτικά υλικά, όπως ξυλάλευρο, κυτταρίνη, υφαντικές ύλες, ορυκτές ουσίες, άμυλο κ.λπ., και ότι τα υλικά πλήρωσης που περιέχονται στις πλαστικές ύλες μπορούν να «προορίζονται κυρίως να προσδώσουν στο τελικό προϊόν ιδιαίτερες φυσικές ιδιότητες ή άλλα επιθυμητά χαρακτηριστικά». Επιπλέον, οι επεξηγηματικές σημειώσεις σχετικά με την κλάση 4410 του ΕΣ αναφέρουν ότι η κλάση αυτή δεν περιλαμβάνει τις «πλάκες και ταινίες από πλαστική ύλη που έχουν εμπλουτιστεί με ξυλάλευρο ως πληρωτικό υλικό», οι οποίες πρέπει να καταταγούν στο κεφάλαιο 39 της ΣΟ.
Εξάλλου, από τον εκτελεστικό κανονισμό (ΕΕ) 276/2013 της Επιτροπής, της 19ης Μαρτίου 2013, σχετικά με την κατάταξη ορισμένων εμπορευμάτων στη συνδυασμένη ονοματολογία (
ΕΕ 2013, L 84, σ. 9
), προκύπτει ότι αποκλείεται η κατάταξη σανίδας επίστρωσης δαπέδων από συνθετικό ξύλο, αποτελούμενης, μεταξύ άλλων, από ίνες απορριμμάτων ξύλου και ανακυκλωμένο πλαστικό, στο κεφάλαιο 44 της ΣΟ ως είδους από ξύλο, δεδομένου ότι οι ίνες ξύλου συνιστούν μόνον το υλικό πλήρωσης και η πλαστική ύλη που προσδίδει στο προϊόν τον ουσιώδη χαρακτήρα του περιέχει τις ίνες ξύλου, με αποτέλεσμα ένα τέτοιο προϊόν να πρέπει να θεωρηθεί ως πλαστική ύλη.
Κατά συνέπεια, εάν οι φυτικές ίνες λειτουργούν πράγματι ως πληρωτικό υλικό, ζήτημα το οποίο εναπόκειται στο αιτούν δικαστήριο να εξακριβώσει, τούτο ενισχύει το διατυπωθέν στη σκέψη 69 της παρούσας απόφασης συμπέρασμα ότι τα εμπορεύματα αυτά πρέπει να καταταγούν στην κλάση 3924 της ΣΟ.
Κατόπιν όλων των ανωτέρω σκέψεων, στα υποβληθέντα προδικαστικά ερωτήματα πρέπει να δοθεί η απάντηση ότι η ΣΟ έχει την έννοια ότι εμπορεύματα περιγραφόμενα ως «κύπελλα από μπαμπού», τα οποία αποτελούνται κατά 72,33 % από φυτικές ίνες και κατά 25,2 % από ρητίνη μελαμίνης, πρέπει, υπό την επιφύλαξη της εκτίμησης από το αιτούν δικαστήριο του συνόλου των πραγματικών στοιχείων που έχει στη διάθεσή του, να καταταγούν στην κλάση 3924 της ονοματολογίας αυτής, ειδικότερα δε στη διάκριση 39241000.
Επί των δικαστικών εξόδων
Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του αιτούντος δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.

Για τους λόγους αυτούς, το Δικαστήριο (όγδοο τμήμα) αποφαίνεται:

Η Συνδυασμένη Ονοματολογία, η οποία περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε με τον εκτελεστικό κανονισμό (ΕΕ) 2016/1821 της Επιτροπής, της 6ης Οκτωβρίου 2016, έχει την έννοια ότι εμπορεύματα περιγραφόμενα ως «κύπελλα από μπαμπού», τα οποία αποτελούνται κατά 72,33 % από φυτικές ίνες και κατά 25,2 % από ρητίνη μελαμίνης, πρέπει, υπό την επιφύλαξη της εκτίμησης από το αιτούν δικαστήριο του συνόλου των πραγματικών στοιχείων που έχει στη διάθεσή του, να καταταγούν στην κλάση 3924 της ονοματολογίας αυτής, ειδικότερα δε στη διάκριση 39241000.

(υπογραφές)
(
*1
)	Γλώσσα διαδικασίας: η βουλγαρική.